Αθήνα, 16-01-2019

**Προς:**

Πρόεδρο Οικονομικής Επιτροπής Περιφέρειας Νοτίου Αιγαίου,

Κον Φιλήμονα Ζαννετίδη

**Κοιν.:** 1. Μέλη της Οικονομικής Επιτροπής

2. Γραμματεία Οικονομικής Επιτροπής

**Θέμα: Δικαιολόγηση Απουσίας από συνεδρίαση Οικονομικής Επιτροπής ΠΝΑΙ και διαμαρτυρία**

Με την παρούσα επιστολή επιθυμώ να δικαιολογήσω την απουσία μου κατά την 2η έκτακτη συνεδρίαση της Οικονομικής Επιτροπής για τους λόγους που αναφέρονται παρακάτω.

Με αφορμή τη σημερινή συνεδρίαση, θέλω επίσης να εκφράσω την έντονη διαμαρτυρία μου, όπως πολλάκις έχω αναφέρει και δια ζώσης και εγγράφως για την καταχρηστική ενεργοποίηση της πρόβλεψης για Έκτακτες Συνεδριάσεις του συλλογικού οργάνου. Υπενθυμίζεται ότι το έτος 2018 σχεδόν 1 στις 3 συνεδριάσεις της Οικονομικής Επιτροπής έγιναν με έκτακτη σύγκλιση και ότι έχει ήδη προγραμματιστεί τακτική συνεδρίαση για την 25η/01/2019.

Η διαμαρτυρία αυτή εδράζεται στις κάτωθι διαπιστώσεις:

1. Τίθενται θέματα στις έκτακτες συνεδριάσεις που υπολείπονται της έννοιας του κατεπείγοντος, όπως αυτά ορίζονται στην κείμενη νομοθεσία άλλα και νοούνται στην κοινή λογική, όπως τα θέματα με α/α 4 και α/α 5, δηλαδή η συνέχιση του διαγωνισμού των LED, για το οποίο είναι γνωστή η θέση μου ως προς την καταψήφισή του και σύσταση Επιτροπών παραλαβής προμηθειών και υπηρεσιών έτους 2019! Τα έγγραφα των θεμάτων του καθαρισμού των ρεμάτων, θέμα όντως σοβαρό και πραγματικά επείγον, έχουν πρωτοκολληθεί 08-01-2018 ενώ το μη επείγον των LED 15/01! Επομένως, περίμενε η Περιφερειακή Αρχή τα LED για να συγκαλέσει Έκτακτη Συνεδρίαση, αφήνοντας τους διαγωνισμούς των ρεμάτων να περιμένουν 8 ολόκληρες ημέρες για να χρησιμοποιηθούν ως άλλοθι για την Έκτακτη Συνεδρίαση!
2. Δε λαμβάνεται υπόψη ότι όλα τα τακτικά μέλη της Επιτροπής δεν είναι όλα κάτοικοι Σύρου ή Ρόδου ώστε να μην χρειάζεται μετακίνηση προς τα δύο νησιά στα οποία πραγματοποιείται η συνεδρίαση μέσω τηλεδιάσκεψης. Κατά συνέπεια, η ρήτρα νησιωτικότητας παραβιάζεται κατάφωρα από την ίδια περιφερειακή αρχή που αφενός όφειλε να την περιφρουρεί και αφετέρου κάνει χρήση αυτής μόνο όταν την εξυπηρετεί επικοινωνιακά. Η Περιφέρεια μας αποτελείται από 48 κατοικημένα νησιά και δε νοείται να χρειάζεται να μένεις στη Σύρο ή στη Ρόδο για να μπορείς να συμμετέχεις στα συλλογικά όργανα διοίκησης της.
3. Δε λαμβάνεται υπόψη ότι χρειάζεται εύλογος χρόνος να τακτοποιήσει το μέλος τυχόν επαγγελματικές ή/και οικογενειακές υποχρεώσεις του. Η αποστολή της πρόσκλησης έγινε στις 14.41’ την 15η/01/2019, χωρίς καμία άτυπη προηγούμενη ενημέρωση. Πέρα από την απαγόρευση απόπλου που ίσχυε για τα νησιά των Κυκλάδων και το λιμάνι του Πειραιά, δεν θα ήταν δυνατόν κανείς να προλάβει ούτε τα ταξιδέψει από Πειραιά ούτε από οποιοδήποτε άλλο νησί και να βρίσκεται στις 11.00 στη Σύρο την επομένη μέρα. Φυσικά, δεν είναι η πρώτη φορά που λαμβάνει χώρα μια τέτοια διαχείριση της Οικονομικής Επιτροπής από την πλειοψηφία.
4. Έχω επανειλημμένως ζητήσει να συνεδριάζει η Επιτροπή στις 11.30 ή στις 12.00 καθότι είτε μετακινούμαι από Πειραιά είτε από Κέα, τα πλοία φθάνουν στο λιμάνι της Σύρου περίπου στις 11.20. Ούσα το μόνο μέλος της Οικονομικής Επιτροπής που δεν έχω μόνιμη κατοικία σε ένα από τα δυο νησιά (Σύρος-Ρόδος), το αίτημα μου δε συνιστά «θετική διάκριση», αλλά στοιχειώδης σεβασμός στο ρόλο του μέλους της Οικονομικής Επιτροπής και απαραίτητη συνθήκη για την εκτέλεση των καθηκόντων μου.
5. Στα παραπάνω προστίθεται το πλέον ουσιαστικό ζήτημα του επαρκούς χρόνου που διατίθεται στα μέλη της Οικονομικής Επιτροπής για την ενδελεχή μελέτη των θεμάτων που εισάγονται στην Ημερήσια Διάταξη και αφορούν σοβαρά ζητήματα προμηθειών, υπηρεσιών και διαγωνισμών, ύψους εκατομμυρίων ευρώ για την Περιφέρεια Νοτίου Αιγαίου. Επειδή σε προηγούμενο Δελτίο Τύπου-απάντηση της Περιφερειακής Αρχής σε ανάλογες διαμαρτυρίες της αντιπολίτευσης για έλλειμμα χρόνου επεξεργασίας των θεμάτων της Οικονομικής Επιτροπής λίγο-πολύ μου προσάφθηκε «τεμπελιά», θέτω το ερώτημα αν αμφισβητείται εμμέσως η ικανότητα μου ως προς την άσκηση των καθηκόντων μου ή αν δεν θεωρείται υποχρέωση των μελών της Επιτροπής η μελέτη εκατοντάδων σελίδων θεμάτων σε ελάχιστο χρόνο ώστε κανείς να μπορεί να ψηφίσει με βάση τη νομιμότητα και την διαφάνεια.

Τα παραπάνω σημεία οδηγούν στο ασφαλές συμπέρασμα ότι η παρουσία μου στις συνεδριάσεις της Οικονομικής Επιτροπής παρεμποδίζεται συστηματικά, η δυνατότητα συμμετοχής μου υποσκάπτεται και παραβιάζεται οποιαδήποτε έννοια έκτακτης ανάγκης έχουν θέσει οι κείμενες διατάξεις.

Άννα Μαυρουδή

*Περιφερειακή Σύμβουλος Νοτίου Αιγαίου*

*Τακτικό Μέλος Οικονομικής Επιτροπής*

*Νησιωτική Ανατροπή*